Diari Oficial de la Generalitat Valenciana


Sumari del DOGV 3090, del 01-10-1997 (1997/10037)

RESOLUCIÓ de 9 de juny de 1997, de la Conselleria d'Ocupació, Indústria i Comerç, per la qual s'autoritza el projecte de les instal·lacions de la connexió de gas natural a Porcelanas Valencianas, SAL a Chiva.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3090

Data del DOGV
:   01-10-1997

Secció del DOGV
:   CONVENIS I ACTES - AUTORITZACIONS ADMINISTRATIVES

Número del document
:   1997/10928


Data del document
:   09-06-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

3222 RESOLUCIÓ de 9 de juny de 1997, de la Conselleria d'Ocupació, Indústria i Comerç, per la qual s'autoritza el projecte de les instal·lacions de la connexió de gas natural a Porcelanas Valencianas, SAL a Chiva. [97/X10090]
  
Per Ordre del Ministeri d'Indústria i Energia d'11 de novembre de 1976 i per Resolució de la Conselleria d'Indústria, Comerç i Turisme d'1 de juny de 1993, Enagás, SA és concessionària per al servei públic de subministrament de gas natural per a usos industrials en el terme municipal de Chiva.
  
Sol·licitada per Enagás, SA amb data 28 de novembre de 1996 l'autorització del projecte de la connexió a Porcelanas Valencianas, SAL a Chiva, a l'empara del que disposa el Reglament General del Subministrament Públic de Gasos Combustibles (Decret 2.913/1973, de 26 d'octubre) i als efectes previstos en la Llei 10/1987, de 15 de maig, de Disposicions Bàsiques en Matèria de Combustibles Gasosos, que incloïa la relació concreta i individualitzada dels propietaris i titulars de béns i drets afectats, se sotmeté al tràmit d'informació pública en el qual van comparèixer els següents titulars de béns als quals Enagás, SA ha contestat les seus al·legacions:
  
a) Sra. Maria Hernández Cervera, que sol·licitava que es canviarà el traçat de la connexió amb propostes alternatives.
  
Enagás, SA ha manifestat que no és possible un canvi en el traçat, ja que això implicaria l'afectació d'altres propietaris, i que el traçat del projecte compleix la Llei de Carreteres.
  
b) Sr. Leopoldo-Ernesto López Máñez que al·legava l'incompliment de l'article 211 de la Llei del Sòl, de la Llei 10/1987 i de la d'Expropiació Forçosa, i també el fet que l'explotació de la finca seria antieconòmica i, sense proposar un traçat alternatiu, sol·licitava que s'efectuara un nou traçat no paral·lel a l'autovia.
  
Enagás, SA ha manifestat que l'article 211 de la Llei del Sòl no és aplicable a aquest cas ja que no s'està executant un pla, que s'ajusta tant a la Llei 10/1987, com a la d'Expropiació Forçosa; que en ser concessionària de subministrament de gas natural a Chiva, la concessió portava implícita la declaració concreta d'utilitat pública i urgent ocupació; que les labors agrícoles podran seguir desenvolupant-se respectant l'afectació de la canonada; i que en no especificar-hi un traçat alternatiu no pot manifestar-hi res; i que la Demarcació de Carreteres de l'Estat ha concedit l'autorització perquè el traçat de la canonada siga paral·lel a la N-III.
  
Atès que s'han respectat en la major mesura possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les conduccions, i sense perjudici de les corresponents indemnitzacions, determinades per mutu acord o en el corresponent expedient de preu just que es tramite per a la imposició de la servitud,
  
Aquesta Direcció General d'Indústria i Energia, de conformitat amb allò que disposen la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, en relació amb el Reglament de Servei Públic de Gasos Combustibles aprovat pel Decret 2.913/1973, de 26 d'octubre, i el Decret 1.775/1967, de 22 de juliol, sobre instal·lació, ampliació i trasllat d'indústries, resol aprovar-ne l'execució i autoritzar a Enagás, SA la connexió a Porcelanas Valencianas, SAL a Chiva amb les següents clàusules:
  
Primera
  
En tot moment haurà de complir-se tot el que s'estableix en el Reglament General per al Servei Públic de Gasos Combustibles de 26 d'octubre de 1973, i en les normes o reglaments que el complementen, i també en el Reglament de Xarxes i Connexions de Combustibles Gasosos, aprovat per l'Ordre Ministerial de 18 de novembre de 1974, modificat per les ordres del Ministeri d'Indústria i Energia de 26 d'octubre de 1983 i de 6 de juliol de 1984, en l'Ordre del Ministeri d'Indústria i Energia d'11 de novembre de 1976 i en la Resolució d'1 de juny de 1993 de la Conselleria d'Indústria, Comerç i Turisme, per la qual s'atorga a Enagás, SA la concessió administrativa per al subministrament de gas natural per a usos industrials en el terme municipal de Chiva.
  
Segona
  
El termini per a l'execució de les obres i instal·lacions serà de dotze mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen per mitjà d'aquesta resolució hauran de realitzar-se d'acord amb el projecte i la resta de documentació tècnica presentada, amb canonada d'acer al carboni tipus API5L Gr. B, de 4- de diàmetre; pressió de disseny de 16 bar; longitud 5.833 m.
  
Quarta
  
Els encreuaments especials i altres afectacions de béns i de domini públic es realitzaran de conformitat amb els condicionats imposats pels organismes competents afectats.
  
Cinquena
  
Per a introduir modificacions en les instal·lacions que afecten les dades bàsiques del projecte caldrà obtenir l'autorització d'aquest Servei Territorial.
  
Sisena
  
Per a la seguretat de les instal·lacions a què es refereix aquesta autorització s'estableixen les següents condicions en relació amb els elements que s'esmenten:
  
1. Per a canalitzacions:
  
a) Imposició de servitud permanent de pas en una franja de terreny de dos metres d'amplària, al llarg de la conducció per on anirà enterrada la canonada o les canonades que es requerisquen per a la conducció del gas, i que s'ajustarà a les següents limitacions:
  
- Prohibició d'efectuar treballs de llaurada o similars a una profunditat superior a cinquanta centímetres, i també de plantar arbres o arbustos a una distància inferior a dos metres comptats de l'eix de la canonada.
  
- Prohibició de realitzar qualsevol tipus d'obres o d'efectuar cap acte que poguera danyar o alterar el bon funcionament de les instal·lacions a una distància inferior a cinc metres de l'eix del traçat, a un costat i a l'altre d'aquest. Aquesta distància podrà reduir-se sempre que se sol·licite expressament i es complisquen les condicions que en cada cas fixe el Servei Territorial d'Indústria i Energia de València, després d'escoltar l'empresa Enagás, SA.
  
- Lliure accés del personal i els equips necessaris per a poder mantenir, reparar i renovar les instal·lacions amb pagament, si escau, dels danys que s'hi ocasionen.
  
- Possibilitat d'instal·lar les fites de senyalització o delimitació i els tubs de ventilació, i també de realitzar les obres superficials o subterrànies necessàries per a l'execució o el funcionament de la instal·lació.
  
b) Ocupació temporal dels terrenys necessaris per a l'execució de les obres, de la zona que es reflecteix per a cada finca en els plans parcel·laris d'expropiació i en la qual es farà desaparèixer qualsevol obstacle, i també realitzar les obres necessàries per a la línia i la instal·lació de la canalització i els elements annexos, executant les operacions precises per als esmentats fins.
  
Setena
  
Aquest Servei Territorial podrà efectuar durant l'execució de les obres les inspeccions i les comprovacions que estime oportunes pel que fa al compliment de les condicions establides en aquesta resolució i en les disposicions i la normativa vigent que siguen d'aplicació.
  
A aquest efecte Enagás, SA haurà de comunicar amb la deguda antelació a l'esmentat Servei Territorial, les dates d'iniciació de les obres, i també les dates de realització dels assajos i les proves que s'han d'efectuar de conformitat amb les especificacions, normes i reglamentacions que s'hagen aplicat en el projecte de les installacions.
  
Vuitena
  
Enagás, SA donarà compte de l'acabament de les instal·lacions al Servei Territorial d'Indústria i Energia de València per al seu reconeixement definitiu i l'alçament de l'acta de posada en servei de les instal·lacions, sense el requisit del qual no podran entrar en funcionament.
  
A la sol·licitud de l'acta de posada en servei de les instal-lacions, el peticionari haurà d'adjuntar en doble exemplar la següent documentació:
  
a) Certificat final d'obra, signat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'ha efectuat d'acord amb el que es preveu en el projecte presentat per Enagás, SA i en les normes i especificacions que s'hi hagen aplicat, i també amb les variacions de detall que haja aprovat el Servei Territorial d'Indústria i Energia i amb la normativa tècnica i de seguretat vigent que siga d'aplicació.
  
b) Certificat final de les entitats o empreses encarregades de la supervisió i el control de la construcció de les instal·lacions en la qual s'explicite el resultat satisfactori dels assajos i les proves realitzades d'acord amb el que es preveu en les normes i els codis aplicats i que acrediten la qualitat de les instal·lacions.
  
c) Documentació i informació tècnica regularitzada sobre l'estat final de les instal·lacions al moment de l'acabament de les obres.
  
Novena
  
Aquest Servei Territorial es reserva el dret de deixar sense efecte aquesta autorització en el moment en què es demostre l'incompliment de les condicions indicades, per la declaració inexacta de les dades subministrades o una altra causa excepcional que ho justifique.
  
De conformitat amb el que disposen els articles 10 i 13 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, aquesta autorització que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, n'originarà la urgent ocupació. Els esmentats béns i drets són els inclosos en les relacions que es van publicar en el Diari Oficial de la Generalitat Valenciana de 25 de març de 1997, amb les rectificacions que corresponga d'acord amb el resultat de la informació pública.
  
Contra aquesta resolució que no esgota la via administrativa es podrà interposar un recurs ordinari davant el director general d'Indústria i Energia en el termini d'un mes comptat des del dia de la notificació, de conformitat amb allò que es disposa en l'article 114, en relació amb el 48, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.